必源以古風見投詞意甚遠因爲賦風吹原上苗勉其殖學待時也
作者：劉子翬
朝代：宋

paragraphs: 風吹原上苗，青青入無邊。
發生頼陽和，秀潤滋澄漣。
遊車走道旁，忽之如浮烟。
那知丁黄愁，枵腹望果然。
農功日夜急，地産東南偏。
飛霜皓盈疇，豐穗垂連顛。
盤盂薦新嘗，瓊糜失輝鮮。
物生爲世用，豈較成後先。
羣芳紅打圍，從渠爭春妍。